Document ID: 32003D0370

Odločba Komisije
z dne 21. maja 2003
o pooblastitvi držav članic za podaljšane začasnih dovoljenj, izdanih za nove aktivne snovi jodosulfuron-metil-natrij, indoksakarb, S-metolaklor, virus jedrne poliedričnosti Spodoptera exigua, tepraloksidim in dimetenamid-P
(notificirano pod dokumentarno številko K(2003) 1583)
(Besedilo velja za EGP)
(2003/370/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/31/ES [2], in zlasti četrtega pododstavka člena 8(1) Direktive,
ob upoštevanju naslednjega:
(1) V skladu s členom 6(2) Direktive 91/414/EGS je Nemčija decembra 1998 od podjetja AgrEvo GmbH (zdaj Bayer CropScience) prejela zahtevek za vključitev aktivne snovi jodosulfuron-metil-natrij v Prilogo I k Direktivi 91/414/EGS. Odločba Komisije 1999/392/ES [3] je potrdila, da je dokumentacija popolna in se načeloma lahko obravnava, da izpolnjuje zahteve po podatkih in informacijah iz Priloge II in Priloge III k Direktivi.
(2) Nizozemski organi so oktobra 1997 prejeli podoben zahtevek od podjetja Du Pont de Nemours v zvezi z indoksakarbom. Ta dokumentacija je bila priznana za popolno z Odločbo Komisije 98/398/ES [4].
(3) Belgija je avgusta 1997 prejela podoben zahtevek od podjetja Novartis NV (zdaj Syngenta) v zvezi z S-metolaklorom. Ta dokumentacija je bila priznana za popolno z Odločbo Komisije 98/512/ES [5].
(4) Nizozemska je julija 1996 prejela podoben zahtevek od podjetja Biosys v zvezi z virusom jedrne poliedričnosti Spodoptera exigua. Ta dokumentacija je bila priznana za popolno z Odločbo Komisije 97/865/ES [6].
(5) Španija je septembra 1997 prejela podoben zahtevek od podjetja BASF AG v zvezi s tepraloksidimom. Ta dokumentacija je bila priznana za popolno z Odločbo Komisije 98/512/ES.
(6) Nemčija je aprila 1999 prejela podoben zahtevek od podjetja BASF AG v zvezi z dimetenamidom-P. Ta dokumentacija je bila priznana za popolno z Odločbo Komisije 1999/555/ES [7].
(7) Popolnost dokumentacij je bilo treba potrditi, da se je omogočila njihova podrobna preučitev, državam članicam pa dala možnost izdaje začasnih dovoljenj za največ tri leta za fitofarmacevtska sredstva, ki vsebujejo zadevne aktivne snovi, ob skladnosti s pogoji iz člena 8(1) Direktive 91/414/EGS in zlasti pogoja v zvezi s podrobno oceno aktivne snovi in fitofarmacevtskega sredstva glede na zahteve, določene z Direktivo.
(8) Učinki teh aktivnih snovi na zdravje ljudi in okolje so bili ocenjeni v skladu z določbami člena 6(2) in (4) Direktive 91/414/EGS, za uporabe, predvidene s strani posameznih vlagateljev. Države članice poročevalke so Komisiji predložile osnutke poročil o oceni 30. maja 2000 (jodosulfuron-metil-natrij), 7. februarja 2000 (indoksakarb), 3. maja 1999 (S-metolaklor), 9. novembra 1999 (Spodoptera exigua NPV), 21. januarja 2001 (tepraloksidim) in 26. septembra 2000 (dimetenamid-P).
(9) Potem ko so posamezne države članice poročevalke predložile poročila o oceni, preučitev dokumentacije še vedno poteka in vrednotenja ne bo mogoče opraviti v roku, predvidenem z Direktivo 91/414/EGS.
(10) Ker pri vrednotenju zaenkrat še ni bil ugotovljen nikakršen razlog za neposredno skrb, je treba državam članicam v skladu z določbami člena 8 Direktive 91/414/EGS dati možnost podaljšanja začasnih dovoljenj, izdanih za fitofarmacevtska sredstva, ki vsebujejo zadevne aktivne snovi, za 24 mesecev, da se omogoči nadaljevanje preučevanja dokumentacij. Pričakuje se, da bo proces vrednotenja in odločanja v zvezi z odločitvijo o morebitni vključitvi v Prilogo I za vsako od zadevnih aktivnih snovi zaključen v 24 mesecih.
(11) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice lahko podaljšajo začasna dovoljenja za fitofarmacevtska sredstva, ki vsebujejo jodosulfuron-metil-natrij, indoksakarb, S-metolaklor, virus jedrne poliedričnosti Spodoptera exigua, tepraloksidim in dimetenamid-P, za obdobje, ki ni daljše od 24 mesecev, od datuma sprejetja te odločbe.
Člen 2
Ta odločba je naslovljena na države članice.
V Bruslju, 21. maja 2003

Labels: 18
15
1